Euroopan parlamentin päätöslauselma Bolivian tilanteesta



Virallinen lehti nro 124 E , 15/05/2006 s. 0566 - 0567



P6_TA(2005)0241 Bolivia Euroopan parlamentin päätöslauselma Bolivian tilanteesta Euroopan parlamentti, joka - ottaa huomioon aiemmat päätöslauselmansa Bolivian tilanteesta ja erityisesti 23. lokakuuta 2003 antamansa päätöslauselman [1], - ottaa huomioon työjärjestyksen 115 artiklan 5 kohdan, A. on hyvin huolestunut vakavasta institutionaalisesta kriisistä Bolivian tasavallassa, erityisesti presidentti Carlos Mesan eroamisen jälkeen, B. ottaa huomioon, että köyhyysasteen mukaan mitattuna Bolivia on Etelä-Amerikan köyhin maa, C. ottaa huomioon, että suurin osa Bolivian kansasta kärsii vaikeista ongelmista ja tarvitaan nopeaa toimintaa, jonka avulla varmistetaan, että vastataan myönteisesti kansan vaatimuksiin sosiaalisesta oikeudenmukaisuudesta ja että demokraattinen prosessi edistyy, D. katsoo, että Bolivian yhteiskunnassa kaivataan syvästi todellista demokratiaa, jossa intiaaniväestö voisi osallistua suoraan julkisten asioiden hoitoon, E. katsoo, että Bolivian yhteiskunnan suuret ryhmät ja varsinkin alkuperäisväestö, maanviljelijät, työläiset ja työttömät ovat oikeutettuja vaatimaan rauhanomaisesti mahdollisuutta osallistua maan hallintoon, F. ottaa huomioon, että vakavan ja syvän epätasa-arvon jatkuminen, alkuperäisväestön oikeuksien tunnustamatta jättäminen ja luonnonvaroihin ja ympäristöön kohdistuvat uhkat, jotka voivat johtua luonnonvarojen harkitsemattomasta hyväksikäytöstä, saattavat vaarantaa Bolivian yhteiskunnallisen ja poliittisen vakauden, G. panee merkille, että viime viikkojen aikana konflikti on kärjistynyt yleislakkoon useilla alueilla, nälkälakkoihin, työnseisauksiin koulutus- ja terveydenhuoltoaloilla ja useiden kymmenientuhansien ihmisten mielenosoituksiin kaduilla, H. toteaa, että mielenosoitusliikehdinnän vuoksi presidentti Mesa jätti kongressille eronpyyntönsä ja kehotti mieltä osoittavia yhteiskunnallisia ryhmiä antamaan parlamentille mahdollisuus käynnistää toimintansa uudelleen keskustellakseen ja päättääkseen maan tulevaisuudesta, 1. toistaa voimakkaan ja päättäväisen tukensa Bolivian demokratialle, oikeusvaltiolle ja perustuslailliselle järjestykselle, ja toivoo, että presidentti Mesan eroaminen tehtävistään ei johda vallan tyhjiöön, jota voidaan käyttää hyväksi maan etäännyttämiseksi demokraattisten arvojen ja oikeusvaltioperiaatteen kunnioituksesta; 2. ilmaisee huolensa Bolivian ja erityisesti maan hallituksen ja parlamentin sijaintipaikan La Pazin poliittisista ja yhteiskunnallisista tapahtumista, 3. toivoo, että Bolivian yhteiskunta pääsee yhteisymmärrykseen siitä, että maan luonnonvaroja, erityisesti energiavaroja, käytetään maan kehityksen ja sen asukkaiden sosiaalisen hyvinvoinnin edistämiseen; 4. kehottaa jatkamaan ponnistuksia Bolivian demokratian syventämiseksi ja laajentamiseksi ja kiirehtii Euroopan unionia ja sen jäsenvaltioita tukemaan asianmukaisesti demokraattista prosessia, jotta maa pääsisi poliittisesta ja taloudellisesta ahdingosta; 5. on vakuuttunut tarpeesta antaa tilaa vuoropuhelulle, jotta Bolivia saisi kriisin hallintaansa rauhanomaisin, demokraattisin ja perustuslaillisin keinoin, samalla kun kehottaa kohtuullisuuteen ja rakentavaan vuoropuheluun kaikkien väestönosien kanssa siten, että rauhaan siirtymiselle pystytään luomaan riittävä ja välttämätön luottamuksen ja ymmärryksen ilmapiiri; 6. kehottaa lähettämään Bolivian tasavaltaan Euroopan parlamentin valtuuskunnan arvioimaan maassa vallitsevaa tilannetta ja ehdottamaan asianmukaista tukea rauhaan ja demokratiaan siirtymiselle, ja ilmoittaa olevansa käytettävissä vaalitarkkailutehtäviin, joissa sen läsnäoloa voidaan tarvita; 7. kehottaa puhemiestä välittämään tämän päätöslauselman neuvostolle ja komissiolle, jäsenvaltioiden hallituksille, Bolivian tasavallan hallitukselle ja kongressille sekä Amerikan valtioiden järjestön (OAS) pääsihteerille. [1] EUVL C 82 E, 1.4.2004, s. 634. --------------------------------------------------